b'\n_START_ARTICLE_\nOttadekke\n_START_PARAGRAPH_\nOttadekke er et veidekke som fungerer som en mellomting mellom grusdekke og asfaltdekke. Dekketypen best\xc3\xa5r av et underlag av stein og grus med et tynt lag av bindemiddel (olje) opp\xc3\xa5. Det er billigere \xc3\xa5 legge enn asfaltdekke, og krever mindre vedlikehold enn veidekke av grus. Dekketypen ble utviklet i Norge fra 1963 til 1965. I tillegg til i Norge, ble ottadekke raskt tatt i bruk i andre land, blant annet Island, Sverige, Chile, Bangladesh, Australia, samt flere land i Afrika. I Norge ble det lagt over 12 000 km ottadekke fram til midten av 1980-tallet, tilsvarende rundt 20\xc2\xa0% av alle veiene med fast dekke. Siden da har imidlertid stadig flere veier f\xc3\xa5tt asfaltdekke, og ottadekke i mindre grad blitt brukt i Norge. Men i 2016 ble det lagt Ottadekke ved S\xc3\xb8sterkirkene i Gran p\xc3\xa5 Hadeland. Da m\xc3\xa5tte man hente utstyr og mannskap fra Sverige ettersom man ikke lenger hadde utstyr og kompetanse til \xc3\xa5 legge oljegrus i Norge._NEWLINE_Ottadekke brukes s\xc3\xa6rlig p\xc3\xa5 veier med mindre trafikk. Det er noe mindre komfortabelt \xc3\xa5 kj\xc3\xb8re p\xc3\xa5 enn asfaltdekke, men t\xc3\xa5ler noe telehiv, hvilket er en fordel under norske forhold. Etter at dekket er lagt, vil det ligge l\xc3\xb8s grus p\xc3\xa5 toppen i 3-4 uker. Mye av grusen kj\xc3\xb8res ned i dekket, og den overfl\xc3\xb8dige grusen kostes s\xc3\xa5 bort. L\xc3\xb8sgrusen kan medf\xc3\xb8re en viss st\xc3\xb8vplage._NEWLINE_Navnet ottadekke kommer av at dekketypen f\xc3\xb8rst ble utpr\xc3\xb8vd p\xc3\xa5 riksvei 15 i Ottadalen.'